BASES QUE HAN DE REGIR EL PROCÉS DE SELECCIÓ PER A LA CONTRACTACIÓ TEMPORAL D’UN/A TREBALLADOR/A AMB LA CATEGORIA LABORAL D’OFICIAL PRIMERA. 

Primera. Objecte i àmbit d’aplicació.

1. És objecte de la present convocatòria la contractació laboral temporal d’un/a treballador/a amb la categoria laboral d’oficial primera amb motiu de la substitució d’un treballador/a en situació de jubilació parcial fins que compleixi els 65 anys d’edat, i amb un període de prova de dos mesos. La jornada laboral serà el 85% de la que està estipulada al Conveni Col·lectiu de l’Ajuntament de Tortosa distribuïda segons necessitats del servei, i les retribucions les corresponents a la seva categoria laboral en proporció a la jornada realitzada. El contracte de treball a subscriure és el de relleu.
2. Aquestes bases són d’obligat compliment per a l’Administració i especialment per a la Comissió de Selecció i per als qui participen en els processos selectius

Segona. Funcions.

Garantir l’obertura i el tancament de l’edifici i les dependències on prestarà el seus serveis; controlar i custodiar les claus de l’edifici i les dependències; subministrar el material i l’equipament necessaris per al funcionament de les instal·lacions; garantir el control de l’accés de les persones al local, i rebre-les i acompanyar-les; rebre i custodiar la correspondència, i garantir-ne la seva distribució; servei de missatgeria, paqueteria i fax; facilitar la informació general, personalment o telefònicament; en general, qualsevol altres tasques afins a la categoria que li encomanen i siguin necessàries per raons del servei. 

Tercera. Requisits i condicions que han de reunir els aspirants.

1. Per ser admès i, en el seu cas prendre part en les convocatòries, els/les aspirants han de reunir amb anterioritat a la finalització del termini de presentació de sol·licituds els següents requisits: 
•	Ser ciutadà espanyol, d’acord amb les lleis vigents, o tenir la nacionalitat de qualsevol dels estats membres de la Unió Europea o d’aquells estats als quals, en virtut de tractats internacionals celebrats per la Unió Europea i ratificats per Espanya, sigui d’aplicació la lliure circulació de treballadors, de conformitat amb la llei 17/1993, de 23 de desembre, sobre l’accés a determinats sectors de la funció pública dels nacionals de la resta d’estats membres de la Comunitat Europea, modificada per la Llei 55/1999, de 29 de desembre; així com el que estableix la Llei 4/2000 de 11 de gener, sobre drets i llibertats dels estrangers a Espanya i la seva integració social i disposicions concordants.
•	Els aspirants estrangers han d’acreditar la seva nacionalitat i un coneixement adequat del castellà.
•	Haver complert divuit anys i no excedir de l’edat de jubilació forçosa.
•	No patir cap malaltia ni disminució que impedeixi el desenvolupament de les corresponents funcions.
•	No estar inhabilitat per sentència ferma, per a l’exercici de les funcions públiques ni haver estat separat, per resolució disciplinària ferma, del servei de cap Administració pública.
•	Estar en possessió, en el moment de la presentació de sol·licituds, del graduat escolar, graduat en Educació Secundària Obligatòria, formació professional de primer grau o cicle formatiu de grau mig.
•	En cas d’invocar un títol equivalent a l’exigit, s’ha d’acreditar per norma legal o certificació expedida pel Ministeri d’Educació i Ciència que ho acrediti.
•	D’acord amb el que estableix l’article 42 del decret legislatiu 1/1997, de 31 d’octubre, pel qual s’aprova el text refós de les disposicions legals vigents en matèria de funció pública de la Generalitat de Catalunya, i l’article 11 de la Llei 1/1998, de 7 de gener de política lingüística, els aspirants al llarg de les proves han de demostrar que estan degudament capacitats en el coneixement de les dues llengües oficials a Catalunya.
•	Estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé estar contractat per l’Ajuntament de Tortosa mitjançant un contracte de durada determinada.
•	Estar en possessió del carnet de conduir classe B1.

Quarta. Sol·licituds de participació.

1. Sol·licituds de participació.
Per prendre part en la convocatòria cal presentar una sol·licitud d’admissió segons el model normalitzat  que es troba a disposició dels interessats al Servei de Personal de la corporació i es facilita gratuïtament.
2. Contingut de la sol·licitud i documentació adjunta.
La sol·licitud emplenada correctament segons el model oficial haurà d’anar acompanyada de la següent documentació:
•	Fotocòpia del Document Nacional d’Identitat o, en cas de ser estranger, document oficial acreditatiu de la seva personalitat i nacionalitat.
•	Fotocòpia del títol acadèmic específic exigit per poder participar en la convocatòria.
•	Document oficial acreditatiu d’estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé d’estar contractat per l’Ajuntament de Tortosa mitjançant un contracte de durada determinada.
•	Una vida laboral emesa per la Tresoreria General de la Seguretat Social.
•	Currículum acompanyat d’una relació dels mèrits al·legats i dels justificants acreditatius d’aquests mèrits, mitjançant original o fotocòpia compulsada per un funcionari de la corporació. Aquesta documentació s’ha de presentar dins del termini de presentació de sol·licituds. En cas contrari no podrà ser valorada pel tribunal, declarant-se extemporània a aquests efectes.

La prestació de serveis a l’administració pública i/o a l’empresa privada s’ha d’acreditar mitjançant certificat de vida laboral del sol·licitant estès per la Tresoreria General de la Seguretat Social, així com amb fotocòpies de contractes, nòmines o qualsevol altre mitjà que acrediti la naturalesa dels serveis prestats.
3. Dependència a la qual s’han d’adreçar les sol·licituds.
 La presentació de sol·licituds s’ha de realitzar en el Registre General de l’Ajuntament de Tortosa, a la plaça Espanya,1 , 43500 de Tortosa.

Cinquena. Llista d’admesos i exclosos

La llista d’aspirants admesos i exclosos de participar en el procés, així com la convocatòria per a la realització del primer exercici, seran publicades al tauler d’anuncis de l’Ajuntament de Tortosa (Pl. d’Espanya, 1, planta baixa). 

Sisena. Lloc, dia i hora de realització de les proves selectives

La data, lloc i hora de l’inici de la realització de les proves es determinarà en la llista d’admesos i exclosos.

Setena. Procés de selecció.

La selecció es farà mitjançant exercicis teòrics, proves pràctiques i  fase de concurs. 
Es valoraran els coneixements, l’experiència professional i les titulacions i certificats que tinguin relació amb les tasques a desenvolupar; així com els resultats obtinguts en les diferents proves realitzades.

Primer exercici. Consistirà en la realització d’una prova escrita de coneixements consistent en sis preguntes de resposta curta sobre el temari que consta a l’annex. 
Cada pregunta es valorarà amb un màxim de cinc punts. Aquest exercici té caràcter  eliminatori i es considerarà apte a partir de 15 punts.

Segon exercici. Consistirà en la resolució d’un cas pràctic, d’entre dos proposats per la comissió de selecció utilitzant eines informàtiques i relacionat amb les matèries específiques que consten a l’annex. La durada màxima serà de 1 hora i 30 minuts.

Es valorarà de 0 a 40 punts, té caràcter eliminatori i es considerarà apte a partir de 20 punts.

La fase de concurs consistirà en una entrevista personal i la valoració del “Currículum Vitae”

Entrevista: S’estableix la celebració d’una entrevista als aspirants amb la finalitat de valorar la seva experiència professional i acadèmica, així com l’aptitud per al desenvolupament de les funcions a realitzar en la plaça convocada. L’entrevista es valorarà fins a un màxim de 10 punts.

Valoració dels mèrits: Consistirà en la valoració del currículum dels aspirants, sempre amb fonament en la documentació acreditativa aportada juntament amb la sol·licitud.
El criteri de valoració serà el següent:
a)	Capacitat i experiència, demostrada i acreditada documentalment de la seva activitat professional en l’administració pública o a l’empresa privada, que tingui relació amb les funcions de la plaça a cobrir: 0,1 punt per cada mes d’activitat professional, fins a 6 punts.
b)	Cursos realitzats en centres oficials d’especialització, cursets i seminaris, ja sigui com assistent o ponent, la Comissió de Selecció els valorarà en funció de la seva durada i de la relació amb les funcions de la plaça a cobrir fins a 2,5 punts.
c)	Estar en possessió de una titulació superior a l’exigida per prendre part en la convocatòria i que estigui relacionada amb les funcions del lloc de treball a cobrir. Fins a 1,5 punts.

Vuitena. Resultats del procés selectiu.

La puntuació de cada aspirant en el procés selectiu, s’obtindrà de la suma de les qualificacions atorgades en les diferents fases que l’integren.
La Comissió de Selecció farà pública la puntuació al tauler d’anuncis de la corporació i serà proposat per ocupar el lloc de treball aquell aspirant que hagi obtingut la puntuació més alta en el conjunt de les proves i valoracions.

Novena. Període de prova.

L’aspirant que superi les proves indicades i sigui proposat pel tribunal per ocupar el lloc de treball haurà de superar un període de prova de dos mesos.
El/la treballador/a en període de prova gaudirà de les mateixes retribucions, en proporció a la jornada realitzada, que els treballadors d’igual categoria.
El període de prova es valorarà per part del Regidor/a del servei, qui en donarà compte al President de la corporació.
En el cas de que l’aspirant no superi satisfactòriament el període de prova, perquè no assumeixi el nivell suficient d’integració i eficiència en el lloc de treball objecte de la present convocatòria serà declarat no apte, per resolució motivada de l’òrgan competent, perdrà, en conseqüència, tots els drets a la seva contractació i es donarà per finalitzat el seu contracte. En aquest cas, l’òrgan competent formularà proposta de contractació a favor de l’aspirant que tingui la puntuació següent més alta, el qual haurà de superar el corresponent període de prova.

Desena. Comissió de Selecció.

1. La Comissió de Selecció estarà integrada pels següents membres:
- President:	El de la corporació, o autoritat delegada
- Vocals:    	El regidor/a de personal.
		Un representant del Comitè d’Empresa.
             	Un/a tècnic/a designat per la corporació
             	Un/a altre/a tècnic/a designat per la corporació.
             	
- Secretari: 	El de la corporació o funcionari/a delegat/da.

En aquest cas el secretari, actua amb veu però sense vot.

El tribunal ha d'estar integrat, a més, pels membres suplents respectius que han de ser designats conjuntament amb els titulars.

I a més a més, podran estar presents com a observadors en el procés de selecció, amb veu però sense vot, un/a regidor/a de cada grup amb representació a l’ajuntament de Tortosa. 

La Comissió de selecció podrà disposar dels assessors necessaris en cada prova.

Es faculta a la Comissió de Selecció per interpretar les presents bases i resoldre els dubtes que es puguin plantejar al llarg del procés selectiu.

ANNEX

Programa 

Matèries Comunes

1.	La Constitució espanyola de 1978.Significat i estructura. Principis generals.
2.	L’Estatut d’Autonomia de Catalunya. Idioma, bandera i organització territorial.
3.	L’organització territorial de l’Estat Espanyol. 
4.	El municipi. Elements. L’organització municipal: òrgans i competències.
5.	El personal al servei de les corporacions locals: Estructura i classes.
6.	Els béns de les entitats locals.
7.	Les fases del procediment administratiu general.
8.	Prevenció de Riscos Laborals: Normativa, obligacions de l’empresa i del treballador.

Matèries específiques:

1.	El còmput de terminis en el procediment administratiu.
2.	El servei de recepció-atenció al públic. Objectius. Funcions
3.	Registre d’entrada i sortida de documents. Requisits en la presentació de comunicacions i notificacions.
4.	Els contractes laborals. Tipus. El contracte de relleu.
5.	Mesures de seguretat i higiene en un centre públic. Diferents formes que cal adoptar per a la prevenció i possibles actuacions.
6.	El manteniment de les instal·lacions municipals, en especial dels arxius públics.
7.	El personal i els usuaris dels arxius públics.
8.	Actitud de les persones que realitzen tasques d’atenció al públic.
9.	Les instal·lacions i el material dels arxius públics.
10.	Mesures de prevenció de riscos laborals en els llocs de treball de caire administratiu.
11.	Els drets i deures dels veïns en l’àmbit local. Informació i participació ciutadana.
12.	Coneixements bàsics d’informàtica. Windows.